ইসলামী বিশ্ববিদ্যালয় কেন্দ্রীয় ছাত্র সংসদ

**ইসলামী বিশ্ববিদ্যালয় কেন্দ্রীয় ছাত্র সংসদ** (সংক্ষেপে ইকসু) ইসলামী বিশ্ববিদ্যালয় বাংলাদেশের শিক্ষার্থীদের অধিকার আদায় ও রাজনৈতিক সচেতনার জন্য স্বীকৃত একটি রাজনৈতিক প্লাটফর্ম। ২০২৫ সালের ৩১ অক্টোবর বিশ্ববিদ্যালয়ের ২৭১তম সিন্ডিকেট সভায় ছাত্র সংসদটি গঠন করা হয়।

## প্রতিষ্ঠার আন্দোলন
ইকসু গঠন নিয়ে ইসলামী বিশ্ববিদ্যালয়ের শিক্ষার্থীরা দীর্ঘদিন ধরেই আন্দোলন করে আসছিলো। ২০১০ এর দশকে ছাত্র সংসদের দাবি থাকলেও ২০১০ সালে ইসলামী বিশ্ববিদ্যালয় আইন সংশোধন করলেও ইকসু গঠনের ব্যপারটা উপেক্ষিত থেকে যায়। এরপর থেকে ইবি শিক্ষার্থীদের মাঝে ইকসু গঠনের দাবি নানা সময়েই পাওয়া যায়। ২০১৯ সালের ২৬ জানুয়ারি বাংলাদেশ ছাত্র মৈত্রীর ইবি শাখা ইকসু গঠনের দাবি জানিয়ে উপাচার্য বরাবর স্মারকলিপি প্রদান করে। ২০১৯ সালের ৯ ফেব্রুয়ারি ইবি শাখা ছাত্র ইউনিয়ন উপাচার্য বরাবর একটি স্মারকলিপি প্রদান করে এবং আইন সংশোধন করে ইকসু যুক্ত করার দাবি তোলে।

জুলাই বিপ্লব পরবর্তী সময়ে বিশ্ববিদ্যালয় আইন সংশোধন পূর্বক ছাত্র সংসদ গঠনের দাবী আরো জোরালো হয়, এবং শিক্ষার্থীরা ইকসু গঠনের জন্য প্রশাসনের উপর ক্ষোভ প্রকাশ করে। এইসব আন্দোলনের সময় এক শিক্ষক মন্তব্য করেন, আইনের ৩২ নং অনুচ্ছেদ অনুযায়ী সিন্ডিকেট সদস্যদের ঐক্যমতে সংবিধি প্রণয়ন করা সম্ভব। ২০২৪ সালের ৩০ নভেম্বর ইবি ছাত্রশিবির সংবাদ সম্মেলন করে ইকসু গঠনের দাবি জানায়, এবং উপাচার্য বরাবর ১১০ দফা দাবি উত্থাপন করে। ২০২৫ সালের ২৫ জুন ইবি শাখার বাংলাদেশ গণতান্ত্রিক ছাত্র সংসদ ইকসু গঠনের দাবি জানিয়ে ৩ দফা দাবি জানিয়ে প্রশাসনের নিকট স্মারকলিপি প্রদান করে। ২৬ জুন ইসলামী ছাত্র আন্দোলনের ইবি শাখার পক্ষ উপাচার্য বরাবর ছাত্র সংসদ প্রতিষ্ঠাসহ ১০ দাবি করা হয়। ২২ আগস্ট ইবির সকল সাধারণ শিক্ষার্থীরা মিলে 'ইকসু গঠন আন্দোলন' নামে একটি নতুন প্লাটফর্মের সৃষ্টি করে, এবং ঘোষণা দেয় কেন্দ্রীয় ছাত্র সংসদ প্রতিষ্ঠা না হওয়া পর্যন্ত এই আন্দোলন চলবে। ২৩ আগস্ট বিশ্ববিদ্যালয়ের টিএসসিসির করিডোরে ক্যাম্পাসের সকল ছাত্র সংগঠনের প্রতিনিধিদের নিয়ে 'মুভমেন্ট ফর ইকসু' নামক উন্মুক্ত মিটিং করা হয়। ২৫ আগস্ট সাধারণ শিক্ষার্থীরা মিলিত হয়ে 'মার্চ ফর ইকসু' নামক কর্মসূচি পালন করে এবং উপাচার্যের সাথে সাক্ষাৎ আলোচনা করে।

২৭ আগস্ট ২০২৫ সালে বিশ্ববিদ্যালয় প্রশাসন ইকসু গঠন ও নির্বাচনের গঠনতন্ত্র প্রণয়নের ১১ সদস্যবিশিষ্ট একটি কমিটি গঠন করে। এই কমিটিটি ইবি শিক্ষক মো. মিজানুর রহমানকে প্রধান করে একাধিক বিশ্ববিদ্যালয় শিক্ষকদের সমন্বয়ে তৈরি করা হয়। এরপরে ৯ সেপ্টেম্বর 'ইবি সংস্কার আন্দোলন' নামক প্লাটফর্মের পক্ষ থেকে ইকসু গঠনসহ ১৫ দফা দাবি তোলা হয়। ১৩ সেপ্টেম্বর 'ইবি সংস্কার আন্দোলন' পুনরায় কর্মসূচি পালন করে এবং ৭ কার্যদিবসের মধ্যে ইকসু গঠনতন্ত্রের রোডম্যাপের দাবি জানায়। এসব পরিপ্রেক্ষিতে দায়িত্বপ্রাপ্ত কমিটি ১৫ অক্টোবরের মধ্যে ইকসু গঠনতন্ত্র গঠনের ঘোষণা দেন। ২৩ সেপ্টেম্বর সাধারণ শিক্ষার্থীরা এমফিল, পিএইচডি ও অনিয়মিত শিক্ষার্থীরা ভোটার হতে পারবে, এই মর্মে ৭ দফা দাবিতে উপাচার্যের সাথে মিটিং করে। ১৮ অক্টোবর ইকসু গঠন ও সাজিদ হত্যাকাণ্ডের বিচার নিয়ে *বিশ্ববিদ্যালয় সংস্কার আন্দোলন* প্রশাসন ভবন চত্বরে অবস্থান কর্মসূচি এবং ইসলামি ছাত্রশিবির পুরো ক্যাম্পাসে বিক্ষোভ মিছিল করে। বিশ্ববিদ্যালয়ের ২৭১তম সিন্ডিকেট সভায় ইকসুর গঠনতন্ত্রটি চূড়ান্তভাবে অনুমোদিত হয়। সিন্ডিকেটে গৃহীত হবার পরে খসড়াটি বিশ্ববিদ্যালয় মনজুরি কমিশনে পাঠানো হয়।

## ইতিহাস

## গঠনতন্ত্র ও আইন
ইকসুর কেন্দ্রীয় সংসদে পদ ২৫ টি ও হল সংসদে ১৫ টি পদ সংযোজিত করে এই গঠনতন্ত্র অনুমোদন দেওয়া হয়। তবে এই অনুমোদিত গঠনতন্ত্র ইউজিসিতে পাঠানোর সময় "ধর্ম বিষয়ক সম্পাদক" নামে নতুন পদ সৃষ্টি করা হয়। এই ছাত্রসংসদ গঠনতন্ত্র অনুসারে সংগঠনটি নাম ‘*ইসলামী বিশ্ববিদ্যালয় বাংলাদেশ, কুষ্টিয়া কেন্দ্রীয় ছাত্র সংসদ*’ করা হয়। বিশ্ববিদ্যালয়ের উপাচার্য পদাধিকার বলে সংগঠনটির সভাপতির দায়িত্ব পালন করবেন, এবং সভাপতি নিজে একজন কোষাধ্যক্ষ নিয়োগ দিবেন। পূর্ণকালীন স্নাতক, স্নাতকোত্তর ও এমফিল শিক্ষার্থীরা সদস্যপদ ফি পরিশোধের মাধ্যমে ইকসু নির্বাচনের ভোটার ও প্রার্থী হতে পারবেন, তবে এমফিল শিক্ষার্থীদের বয়সসীমা ৩০ বছর এবং একবারই অংশ নেওয়ার সুযোগ নিতে পারবেন। এছাড়া ক্যাম্পাসের সান্ধ্যকালীন, বহিষ্কৃত, এক্সিকিউটিভ, ডিপ্লোমা, সার্টিফিকেট ও ভাষা কোর্সের শিক্ষার্থীরা ভোটার ও প্রার্থী হতে পারবেন না। প্রতি বছর নির্বাচনের জন্য একটি নির্বাচন কমিশন গঠন করা হবে, নির্বাচনটি প্রধান নির্বাচন কমিশনারসহ সর্বোচ্চ পাঁচ শিক্ষক নির্বাচন পরিচালনা করবেন। প্রতিটা নির্বাচনের কমপক্ষে ২১ দিন আগে তফসিল ঘোষণা করা হবে।

এছাড়া হল সংসদে মোট ১৫টি পদ থাকবে, সংশ্লিষ্ট হলের প্রাধ্যক্ষ পদাধিকার বলে সভাপতি ও সহকারী প্রাধ্যক্ষদের মধ্য থেকে একজনকে কোষাধ্যক্ষ হিসেবে নিয়োগ দেওয়া হবে। বাকি ১৩টি পদ সরাসরি নির্বাচনের মাধ্যমে নিয়োগ করা হবে। কোন শিক্ষার্থী ডিগ্রি সম্পন্ন হওয়ার পর আর ছাত্র সংসদের সদস্য হিসেবে থাকতে পারবেনা। তবে নির্বাহী কমিটিতে দায়িত্বে থাকলে মেয়াদ শেষ হওয়া পর্যন্ত দায়িত্ব পালন করতে পারবেন। বিশ্ববিদ্যালয়ের গঠনতন্ত্রে সম্মানসূচক আজীবন সদস্যপদের বিধান রাখা আছে। এইক্ষেত্রে উপাচার্যের সম্মতিক্রমে সমাজে প্রতিষ্ঠিত কোনো প্রাক্তন শিক্ষার্থীকে এই সদস্যপদ দেওয়া যাবে, তবে এজন্য ন্যূনতম ৫০ হাজার টাকা এককালীন সদস্যপদ ফি প্রদান করতে হবে। এই আজীবন সদস্যরা কোনো নির্বাচনে ভোটার বা প্রার্থী হতে পারবে না।

## সংসদ সদস্যগণ
ইকসু কেন্দ্রীয় সংসদে ২৬টি পদ রয়েছে।

## আরো দেখুন
* ঢাকা বিশ্ববিদ্যালয় কেন্দ্রীয় ছাত্র সংসদ
* জাহাঙ্গীরনগর বিশ্ববিদ্যালয় কেন্দ্রীয় শিক্ষার্থী সংসদ
* রাজশাহী বিশ্ববিদ্যালয় কেন্দ্রীয় ছাত্র সংসদ
* চট্টগ্রাম বিশ্ববিদ্যালয় কেন্দ্রীয় ছাত্র সংসদ

## তথ্যসূত্র




## বহিঃসংযোগ

বিষয়শ্রেণী:বাংলাদেশের ছাত্র সংসদসমূহ
বিষয়শ্রেণী:ইসলামী বিশ্ববিদ্যালয়, বাংলাদেশ
বিষয়শ্রেণী:কুষ্টিয়া ভিত্তিক সংগঠন
বিষয়শ্রেণী:২০২৫-এ প্রতিষ্ঠিত সংগঠন
বিষয়শ্রেণী:২০২৫-এ বাংলাদেশে প্রতিষ্ঠিত
বিষয়শ্রেণী:বাংলাদেশের ছাত্র সংগঠন
বিষয়শ্রেণী:বাংলাদেশের বিশ্ববিদ্যালয় কেন্দ্রীয় ছাত্র সংসদ